Soektog na aanvallers ná 7 se skietdood in Guguletu | Netwerk24
Soektog na aanvallers ná 7 se skietdood in Guguletu
Deur Malherbe Nienaber 23 Junie 2021 20:16
Die polisie in die Wes-Kaap het begin met 'n uitgebreide soektog na die mense wat met die skietdood van sewe mense in Guguletu verbind word.
'n Aksieplan van 72 uur is ná die skietvoorval Woensdagmiddag in dié deel van Kaapstad in werking gestel.
Brig. Novela Potelwa, polisiewoordvoerder, het Woensdagaand gesê vyf mense is op die toneel dood, terwyl nog twee in die hospitaal aan hul wonde beswyk het.
Die onbekende aanvallers het in 'n voertuig weggejaag en die motief vir die aanval is nog onbekend.
Volgens Potelwa is daar aanduidings dat die slagoffers 'n tradisionele seremonie bygewoon het voordat die skietery begin het.
Die slagoffers se name en ouderdom sal bekend gemaak word nadat hul families in kennis gestel is.
Genl.maj. Thembisile Patekile, waarnemende provinsiale kommissaris, sê in 'n verklaring spanne van die polisie volg reeds verskeie leidrade op.
"Hulle sal deurnag werk."
Die nooddiens Netcare 911 het bevestig paramedici is na 'n skietvoorval buite 'n huis in Guguletu ontbied.
Shawn Herbst, woordvoerder, sê al die slagoffers is mans en vyf van hulle is in die kop geskiet, soos met 'n teregstelling.